**Miriapodul**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un miriapod, odată,

S-a trezit c-ar vrea să vadă

Cum îi stă şi cum îi vine

De se-ncalţă cu botine.

Şi s-a dus aşa, -ntr-o doară,

Într-o zi de primăvară,

La cizmar să-i dea vezi bine,

O comandă pentru sine.

Doar ce intră-n prăvălie,

Sus în deal, în vârf de vie,

Iute sună clopoţelul

Pus anume pe tejghea

Şi apare-n pijama,

Larg căscând, de somn, căţelul.

- Ce-ţi veni amice dreagă?

Ai căzut cumva din pat,

De-ai plecat la colindat

Când de zi abea se crapă?

- Păi, să spunem că-mi doresc

De la tine să primesc

De-ncălţat, nişte botine,

Ca să văd de-mi şade bine.

- Fie! Hai să-ţi iau măsură

Mai degrabă la picior,

Să-ţi croiesc ceva uşor

Şi să scap de tevatură.

Puse binişor piciorul,

Stâng, din faţă, pe-o hârtie,

Cât creionul să-i reţie

Pe-ndelete, tot conturul.

Repetă încă odată,

Cu piciorul drept din faţă.

Câinele-i tăie chitanţă,

Socotind nota de plată

Pentru-o sută de picioare

Câte are-al său client,

Mai căscă odată, lent

Şi se-ntoarse la culcare.

Dup-o săptămână bună

Revine miriapodul,

Bate-n clopoţel nărodul,

Fascinat de cum îi sună.

Iese câinele din casă,

Îmbracat de zi se pare,

Şi-l întreabă ce-l tot doare,

Clopoţelul de-l apasă.

Schimbă câteva cuvinte

Şi-i scoate de sub tejghea

Ale chestii lustruite,

După care tot tânjea.

Şi le pune în picioare,

Fericit, clientul său,

Vrea să fac-un pas mai mare,

Dar se-mpleticeşte rău.

Râde câinele cizmar,

Dând uşor-uşor din coadă:

- Stai să vezi când ieşi pe stradă.

Să te ţii atunci coşmar,

Când vei trage după tine

Cele-o sută de botine,

După ore două-trei,

Petrecute să le-nchei.